Likumprojekts

**Grozījumi Dzīvnieku aizsardzības likumā**

Izdarīt Dzīvnieku aizsardzības likumā (Latvijas Republikas Saeimas un Ministru Kabineta Ziņotājs, 2000, 2. nr.; 2002, 2. nr.; 2003, 6., 16. nr.; 2005, 10. nr.; 2007, 3. nr.; 2008, 3. nr.; 2009, 21. nr.; Latvijas Vēstnesis, 2010, 62., 205. nr.; 2012, 50. nr.; 2014, 123. nr.; 2017, 128. nr.) šādus grozījumus:

1. Izslēgt 4. panta otro daļu.

2. Papildināt likumu ar X nodaļu šādā redakcijā:

**“X nodaļa**

**Administratīvā atbildība dzīvnieku aizsardzības un labturības jomā un kompetence sodu piemērošanā**

**53. pants.** Par dzīvnieku pārvadāšanu bez dzīvnieku pārvadātāja atļaujas, kvalifikācijas sertifikāta par dzīvnieku labturību pārvadāšanas laikā vai transportlīdzekļa atbilstības sertifikāta piemēro naudas sodu fiziskajām personām no divām līdz septiņdesmit naudas soda vienībām, bet juridiskajām personām — no trīs līdz simt četrdesmit naudas soda vienībām.

**54. pants.** (1)Par mājas (istabas) dzīvnieku atsavināšanas noteikumu pārkāpšanu piemēro naudas sodu fiziskajām personām no divām līdz divdesmit divām naudas soda vienībām, bet juridiskajām personām — no trīs līdz četrdesmit divām naudas soda vienībām.

(2) Par tādu mājas (istabas) dzīvnieku piedalīšanos sacensībās, tirgos un izsolēs, kā arī demonstrēšanu publiskās izstādēs, kuriem izdarīta izskatu pārveidojoša operācija, piemēro naudas sodu fiziskajām personām no divām līdz divdesmit divām naudas soda vienībām, bet juridiskajām personām — no trīs līdz četrdesmit divām naudas soda vienībām.

(3) Par mājas (istabas) dzīvnieku nekontrolētas vairošanās pieļaušanu piemēro naudas sodu fiziskajām personām no desmit līdz divsimt naudas soda vienībām, bet juridiskajām personām — no divdesmit līdz divsimt četrdesmit divām naudas soda vienībām.

**55. pants.** (1) Par dzīvnieku izmantošanu procedūrā, ja tā veikta neatbilstoši izsniegtajai izmēģinājuma projekta atļaujai vai ir pretrunā ar spēkā esošajiem normatīvajiem aktiem izmēģinājumu dzīvnieku aizsardzības jomā, piemēro naudas sodu fiziskajām personām no desmit līdz simt naudas soda vienībām, bet juridiskām personām — no divdesmit līdz divsimt naudas soda vienībām.

(2) Par dzīvnieku izmantošanu procedūrā bez Pārtikas un veterinārā dienesta izsniegtās izmēģinājuma projekta atļaujas piemēro naudas sodu fiziskajām personām no desmit līdz simt naudas soda vienībām, bet juridiskām personām — no divdesmit līdz divsimt naudas soda vienībām.

**56. pants** (1) Par savvaļas sugu dzīvnieku ieguvi, iegādi, turēšanu nebrīvē, atsavināšanu vai turēšanu pārdošanai vai apmaiņai un piedāvāšanu tirdzniecībā regulējošo normatīvo aktu pārkāpšanu piemēro naudas sodu fiziskajām personām no četrpadsmit līdz simt četrdesmit naudas soda vienībām, bet juridiskajām personām — no divdesmit astoņām līdz divsimt astoņdesmit naudas soda vienībām.

(2) Par savvaļas sugu dzīvnieku turēšanai zooloģiskajā dārzā noteikto prasību un zooloģiskā dārza izveidošanai un reģistrācijai noteikto prasību pārkāpšanu piemēro naudas sodu fiziskajām personām no četrpadsmit līdz simt četrdesmit naudas soda vienībām, bet juridiskajām personām — no divdesmit astoņām līdz divsimt astoņdesmit naudas soda vienībām.

(3) Par savvaļas sugas dzīvnieku (gan savvaļā iegūtu, gan nebrīvē audzētu) apmācīšanu un izmantošanu kā atrakciju dzīvnieku un to izrādīšanu publiski kā atrakciju dzīvnieku piemēro naudas sodu fiziskajām personām no divdesmit līdz divsimt naudas soda vienībām, bet juridiskajām personām — no trīsdesmit līdz trīssimt piecdesmit naudas soda vienībām.

**57. pants.** Par dzīvnieku labturības prasību pārkāpumiem piemēro naudas sodu fiziskajām personām no četrpadsmit līdz trīssimt piecdesmit naudas soda vienībām, bet juridiskajām personām — no divdesmit divām līdz piecsimt naudas soda vienībām.

**58. pants.** Par dzīvnieku turēšanas noteikumu pārkāpšanu, ar ko citam dzīvniekam nodarīts fizisks kaitējums vai cilvēkam nodarīts fizisks vai materiāls kaitējums, piemēro naudas sodu fiziskajām personām no četrpadsmit līdz trīssimt septiņdesmit piecām naudas soda vienībām, bet juridiskajām personām — no divdesmit divām līdz sešsimt naudas soda vienībām.

**59. pants.** Par cietsirdīgu izturēšanos pret dzīvnieku piemēro naudas sodu fiziskajām personām no divdesmit līdz četrsimt naudas soda vienībām, bet juridiskajām personām — no četrdesmit līdz septiņsimt naudas soda vienībām.

**60. pants.** (1) Administratīvo pārkāpumu procesu par šā likuma 54. panta trešajā daļā, kā arī 57. un 58. pantā (ja ar pārkāpumu nodarīts kaitējums cilvēkam) minētajiem pārkāpumiem uzsāk pašvaldības policija.

(2) Administratīvā pārkāpuma lietu sagatavo izskatīšanai un administratīvā pārkāpuma lietu izskata un lēmumu par šā likuma 54. panta trešajā daļā, kā arī 57. un 58. pantā (ja ar pārkāpumu nodarīts kaitējums cilvēkam) minētajiem pārkāpumiem pieņem pašvaldības administratīvā komisija.

(3) Administratīvo pārkāpumu procesu par šā likuma 58. pantā (ja pārkāpuma rezultātā nodarīts kaitējums cilvēkam) minētajiem pārkāpumiem veic Valsts policija.

(4) Administratīvo pārkāpumu procesu par šā likuma 53., 54., 55. pantā, 56. panta trešajā daļā, 57. un 58. pantā (ja ar pārkāpumu nodarīts kaitējums dzīvniekam), kā arī 59. pantā minētajiem pārkāpumiem veic Pārtikas un veterinārais dienests.

(5) Administratīvo pārkāpumu procesu par šā likuma 56. panta pirmajā un otrajā daļā minētajiem pārkāpumiem veic Dabas aizsardzības pārvalde.”

3. Papildināt pārejas noteikumus ar 18. punktu šādā redakcijā:

„18. Grozījums attiecībā uz šā likuma 4. panta otrās daļas izslēgšanu un X nodaļa stājas spēkā vienlaikus ar Administratīvo pārkāpumu procesa likumu.”

Zemkopības ministrs Jānis Dūklavs